CELEX: 32019R0891
Language: ro
Date: 2019-05-28 00:00:00
Title: Regulamentul (UE) 2019/891 al Comisiei din 28 mai 2019 de modificare a anexelor I și II la Regulamentul (CE) nr. 1333/2008 al Parlamentului European și al Consiliului în ceea ce privește categoria funcțională „stabilizatori” și utilizarea lactatului feros (E 585) pe ciuperca Albatrellus ovinus ca ingredient alimentar în pateurile de ficat suedeze (Text cu relevanță pentru SEE.)

29.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 142/54
               
            
         REGULAMENTUL (UE) 2019/891 AL COMISIEI
         din 28 mai 2019
         de modificare a anexelor I și II la Regulamentul (CE) nr. 1333/2008 al Parlamentului European și al Consiliului în ceea ce privește categoria funcțională „stabilizatori” și utilizarea lactatului feros (E 585) pe ciuperca Albatrellus ovinus ca ingredient alimentar în pateurile de ficat suedeze
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 9 alineatul (2) și articolul 10 alineatul (3),
         întrucât:
         
                     (1)
                  
                  
                     Regulamentul (CE) nr. 1333/2008 stabilește norme privind aditivii alimentari și clasele lor funcționale și prevede o listă a Uniunii conținând aditivii alimentari.
                  
               
                     (2)
                  
                  
                     Anexa I la Regulamentul (CE) nr. 1333/2008 prevede categoriile funcționale de aditivi alimentari din produsele alimentare și de aditivi alimentari din aditivii și enzimele alimentare.
                  
               
                     (3)
                  
                  
                     Progresul științific și dezvoltarea tehnologică au permis o mai bună înțelegere a funcției tehnologice a aditivului alimentar lactat feros (E 585). Atunci când este aplicat pe ciuperca Albatrellus ovinus, lactatul feros nu îi conferă el însuși culoarea și nici nu amplifică culoarea existentă a Albatrellus ovinus. Acesta afectează și modifică culoarea Albatrellus ovinus (de la alb la o culoare închisă) prin reacția cu anumite componente tisulare ale ciupercilor, cum ar fi polifenolii. Această caracteristică a lactatului feros nu se încadrează în actuala clasă funcțională „stabilizatori” și nici în altă clasă funcțională enumerată în anexa I la Regulamentul (CE) nr. 1333/2008. Prin urmare, categoria funcțională „stabilizatori” ar trebui modificată prin eliminarea cuvântului „existentă” pentru a acoperi funcția tehnologică a lactatului feros (E 585) atunci când este aplicat pe Albatrellus ovinus.
                  
               
                     (4)
                  
                  
                     Anexa II la Regulamentul (CE) nr. 1333/2008 prevede o listă a Uniunii conținând aditivii alimentari autorizați pentru utilizare în produsele alimentare și condițiile de utilizare a acestor aditivi.
                  
               
                     (5)
                  
                  
                     Lista de aditivi alimentari a Uniunii poate fi actualizată în conformitate cu procedura comună menționată în Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
                  
               
                     (6)
                  
                  
                     La 25 octombrie 2016, a fost formulată o cerere de autorizare a utilizării lactatului feros (E 585) pe ciuperca Albatrellus ovinus utilizat ca ingredient alimentar în pateurile de ficat suedeze, această cerere fiind pusă la dispoziția statelor membre în conformitate cu articolul 4 din Regulamentul (CE) nr. 1331/2008.
                  
               
                     (7)
                  
                  
                     În Suedia, anumite pateuri din ficat („leverpastaj”) conțin în mod tradițional ciuperca Albatrellus ovinus ca ingredient alimentar. Înainte de a fi adăugat în pateurile de ficat, există o necesitate tehnologică pentru utilizarea lactatului feros (E 585) în tratamentul ciupercilor Albatrellus ovinus care, natural, sunt de culoare albă, pentru a obține culoarea închisă dorită.
                  
               
                     (8)
                  
                  
                     Comitetul științific pentru alimentație a evaluat siguranța utilizării lactatului feros (E 585) pe măsline ca fiind acceptabilă (3). Pateurile de ficat suedeze conțin numai aproximativ 0,5 % ciuperci. Prin urmare, expunerea suplimentară la lactatul feros, atunci când este adăugat la ciuperca Albatrellus ovinus, folosită ca ingredient alimentar în pateurile de ficat suedeze ar fi neglijabilă.
                  
               
                     (9)
                  
                  
                     În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară („autoritatea”) pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă a avea un efect asupra sănătății oamenilor.
                  
               
                     (10)
                  
                  
                     Întrucât autorizarea lactatului feros (E 585) în ciuperca Albatrellus ovinus utilizat ca ingredient alimentar în pateurile de ficat suedeze constituie o actualizare a listei de aditivi alimentari a Uniunii care nu este susceptibilă de a avea un efect asupra sănătății umane, nu este necesar să se solicite avizul autorității.
                  
               
                     (11)
                  
                  
                     Prin urmare, este adecvat să se autorizeze lactatul feros (E 585) ca stabilizator pentru ciuperca Albatrellus ovinus utilizat ca ingredient alimentar în pateurile de ficat suedeze.
                  
               
                     (12)
                  
                  
                     Prin urmare, anexele I și II la Regulamentul (CE) nr. 1333/2008 ar trebui modificate în consecință.
                  
               
                     (13)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexele I și II la Regulamentul (CE) nr. 1333/2008 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 mai 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 354, 31.12.2008, p. 16.
         
            (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
         
            (3)  Raportul Comitetului științific pentru alimentație, seria 25, 1990.
      
      
         
            ANEXĂ
            Regulamentul (CE) nr. 1333/2008 se modifică după cum urmează:
            
                        1.
                     
                     
                        În anexa I, rubrica 24 „stabilizatori” se înlocuiește cu următorul text:
                        
                                    „24.
                                 
                                 
                                    «stabilizatori» sunt substanțe care fac posibilă menținerea stării fizico-chimice a unui produs alimentar; stabilizatorii includ substanțe care permit menținerea unei dispersii omogene a două sau mai multe substanțe nemiscibile într-un produs alimentar, substanțe care stabilizează, conservă sau intensifică culoarea unui produs alimentar, precum și substanțe care măresc capacitatea de legătură a produsului alimentar, inclusiv formarea de legături încrucișate între proteine permițând legarea bucăților de alimente din alimentele reconstituite;”.
                                 
                              
                  
                        2.
                     
                     
                        Partea E din anexa II se modifică după cum urmează:
                        
                                    (a)
                                 
                                 
                                    în categoria de produse alimentare 04.2.2 „Fructe și legume în oțet, ulei sau saramură”, rubrica referitoare la lactatul feros (E 585) se înlocuiește cu următorul text:
                                    
                                                 
                                             
                                             
                                                „E 585
                                             
                                             
                                                Lactat feros
                                             
                                             
                                                150
                                             
                                             
                                                56.
                                             
                                             
                                                numai ciuperca Albatrellus ovinus utilizată ca ingredient alimentar în pateurile de ficat suedeze și la măslinele închise la culoare prin oxidare”
                                             
                                          
                              
                                    (b)
                                 
                                 
                                    în categoria de produse alimentare 04.2.3 „Fructe și legume conservate în cutii sau borcane”, rubrica referitoare la lactatul feros (E 585) se înlocuiește cu următorul text:
                                    
                                                 
                                             
                                             
                                                „E 585
                                             
                                             
                                                Lactat feros
                                             
                                             
                                                150
                                             
                                             
                                                56.
                                             
                                             
                                                numai ciuperca Albatrellus ovinus utilizată ca ingredient alimentar în pateurile de ficat suedeze și la măslinele închise la culoare prin oxidare”